Jesús kitsò‑la̱ jñà xi̱ta̱ judío xi kòkjeiín‑la̱ i̱tꞌaà tsꞌe̱:
―Tsà kixi̱ si̱kitasòn ꞌén‑na̱ xi okoòya‑nò,
jñò‑nò xi nguì kixi̱ kjoa̱ nga ꞌa̱n kotaꞌyàtꞌaà‑na.
Jcha̱xkoòn xi kjoa̱ kixi̱,
koa̱ jè kjoa̱ kixi̱ si̱ìkítsa̱jnandei̱í‑nò.
Kiìchja̱ xi̱ta̱ judío,
kitsò:
―Ngaje̱n,
xi̱ta̱ tje̱‑la̱ Abraham‑náje̱n.
Ni̱ sa̱á jngoò xi̱ta̱ xi kjꞌei̱í síkítsa̱jnaꞌñó‑naje̱n.
Ngaji̱,
¿mé‑ne kꞌoa̱ si‑ne nga ki̱tsa̱jnandei̱í‑naje̱n?
Jesús kitsò‑la̱:
―Nguì kjoa̱ kixi̱í xi xan‑nò,
ngatsꞌiì xi̱ta̱ xi jé ótsji,
ya̱á títsa̱jnaꞌñó i̱tꞌaà tsꞌe̱ jé‑la̱,
kꞌoa̱á ngaya‑la̱ koni jngoò xi̱ta̱ chi̱ꞌnda xi tíjnaꞌñó‑la̱ nei‑la̱.
Jngoò xi̱ta̱ xi chi̱ꞌnda tíjna,
mìkiì tjíꞌnde‑la̱ nga ya̱ kíjna kjitꞌaà ya̱ niꞌya ñánda síxá.
Ta̱nga jngoò xi kiꞌndí ma,
tjíꞌndeé‑la̱ nga kjitꞌaà na̱chrjein ya̱ kíjna ya̱ niꞌya‑la̱ na̱ꞌèn‑la̱.
Kꞌoa̱á ma‑ne,
tsà jè Kiꞌndí‑la̱ Nainá si̱ìkíjnandei̱í‑nò,
nguì kixi̱í kjoa̱ nga jñò,
ki̱tsa̱jnandei̱í‑nó.
ꞌA̱n,
be‑ná nga tje̱‑la̱ Abraham‑nò;
ta̱nga jñò mejèn‑nò nga si̱kꞌen‑ná,
koi‑né nga mìkiì mokjeiín‑nò ꞌén‑na̱ xi chjà.
ꞌA̱n,
kꞌoa̱á sꞌín chjà koni sꞌín tjín xi kìjtseè kꞌe̱ nga ti̱sa̱ tìjna̱koa̱a Na̱ꞌèn‑na̱.
Jñò,
kꞌoa̱á ti̱sꞌín ꞌnè koni sꞌín kinaꞌyà‑là na̱ꞌèn‑nò.
Jñà xi̱ta̱ judío kitsò:
―Jè tje̱‑na̱je̱n,
ya̱á inchrobàtꞌaà‑ne tsꞌe̱ Abraham.
Jè na̱ꞌèn‑jchá kjiìn‑naje̱n.
Jesús kiìchja̱ kitsò‑la̱:
―Tsà kixi̱ kjoa̱ nga i̱xti‑la̱ Abraham ꞌmì‑nò,
kꞌoa̱á sꞌín sꞌe̱en koni sꞌín kisꞌiìn Abraham.
ꞌA̱n,
na̱sꞌín jye kꞌoa̱sꞌín tsibeno̱jmí kixi̱‑nò,
nga Nainá kitsjaà‑na ꞌén xi chjà,
jñò mejèn‑nò nga si̱kꞌen‑ná.
Abraham mì kꞌoa̱á kisꞌiìn.
Jñò,
kꞌoa̱sꞌín ꞌnè koni sꞌín na̱ꞌèn‑nò.
Jñà xi̱ta̱ judío kitsò:
―Ngaje̱n,
mìtsà kjoa̱ chijngui kitsꞌiìn‑jiìn‑je̱n.
Ta̱jngoò jè Na̱ꞌèn‑naje̱n,
jè Nainá.
Jesús kiìchja̱,
kitsò‑la̱:
―Tsà kixi̱ kjoa̱ nga jè na̱ꞌèn‑nò Nainá,
ꞌa̱n tjòchaá‑la sꞌe̱n‑ná nga i̱tꞌaà tsꞌe̱ Nainá inchrobà‑na;
mìtsà tà kjo̱tsja tsꞌa̱n nga jꞌia̱a;
Nainá kisìkasén‑na.
¿Mé‑ne mìkiì machi̱ya‑nò ꞌén‑na̱ xi chjàko̱‑nò?
Koií‑né nga mìkiì ma‑nò naꞌyàñijon.
Na̱ꞌèn‑nò,
jè xi̱ta̱ nei̱í,
jè nokjoà‑nò.
Kꞌoa̱á sꞌín ꞌnè koni sꞌín mejèn‑la̱ na̱ꞌèn‑nò.
Jè xi ma‑la̱ síkꞌen xi̱ta̱ kóni nga ti̱sa̱ tàtsꞌen‑la̱ kjoa̱.
Mìtsà kjoa̱ kixi̱ sꞌín nga tsjìn‑la̱ kjoa̱ kixi̱.
Kꞌe̱ nga chja̱ ꞌén ndiso,
kꞌoa̱á tsò koni sꞌín tjín ini̱ma̱‑la̱ nga nguì xi̱ta̱ ndiso‑né.
Jè na̱ꞌèn‑la̱ tsꞌe̱ ꞌén ndiso.
Ta̱nga ꞌa̱n,
ꞌén kixi̱ beno̱jmí‑nò;
koií kjoa̱‑la̱ jñò,
mìkiì mokjeiín‑nò.
¿Yá xi̱ta̱ xinguio̱o xi ko̱ma‑la̱ ko̱kò mé jé xi tjín‑na?
Kꞌe̱ nga chjàko̱‑nò,
nguì ꞌén kixi̱ chjà,
ko̱ ¿mé‑ne mìkiì mokjeiín‑nò?
Jè xi xi̱ta̱‑la̱ Nainá,
ꞌén‑la̱ Nainá ꞌnchré.
Ta̱nga jñò,
nga mìkiì naꞌyà,
koií‑né nga mìtsà xi̱ta̱‑la̱ Nainá ꞌmì‑nò.
Jñà xi̱ta̱ judío kiìchja̱,
kitsò‑la̱ Jesús:
―Ngaje̱n,
koií kjoa̱‑la̱ kꞌoa̱sꞌín ꞌmì‑lèje̱n:
ji̱,
xi̱ta̱ Samaria‑né,
ini̱ma̱ chꞌo‑la̱ nei̱í tíjiìn ini̱ma̱‑lè.
Kiìchja̱ Jesús kitsò‑la̱:
―ꞌA̱n,
mìtsà ini̱ma̱ chꞌo‑la̱ nei̱í tíjiìn ini̱ma̱‑na̱.
Jè kjoa̱ xi tìsꞌiaàn,
jè‑né nga bexkoán Na̱ꞌèn‑na̱.
Ta̱nga jñò mìkiì yaxkón‑ná.
Tà sa̱á nachrjengui‑ná.
Mìtsà jè kjoa̱ tìhotsjià nga jeya siìkíjna yijo‑na̱.
Tíjna jngoò xi tíkosòn‑la̱,
jè‑né xi jeya síkíjna‑na.
Nguì ꞌén kixi̱ xi chjàko̱‑nò,
jè xi síkitasòn ꞌén‑na̱ koni sꞌín xan‑nò,
mìkiì ki̱yá ni̱ta̱ kjé‑ne.
Xi̱ta̱ judío kiìchja̱,
kitsò:
―I̱ꞌndei̱ jyeé ꞌya‑je̱n nga ini̱ma̱ chꞌo‑la̱ nei̱í tíjiìn ini̱ma̱‑lè.
Abraham ko̱ ngatsꞌiì xi̱ta̱ xi kiìchja̱ ngajo‑la̱ Nainá kjòtseé,
kꞌen‑né.
Ta̱nga ji̱ si‑né:
“Jè xi síkitasòn ꞌén‑na̱ koni sꞌín xan‑nò,
mìkiì ki̱yá.”
Ngaji̱,
¿a ìsa̱ tíjna ítjoìn a mì kꞌoa̱‑ne koni jè Na̱ꞌèn‑na̱je̱n Abraham?
Kꞌen‑né.
Ko̱ ngatsꞌiì xi̱ta̱ xi kiìchja̱ya ngajo‑la̱ Nainá ti̱koa̱á kꞌen‑né.
¿Yá‑ne ji̱ nga ti̱ji̱ ti̱nachrjeè jeya‑ne yijo‑lè?
Kiìchja̱ Jesús kitsò‑la̱:
―Tsà ti̱ꞌa̱n jeya síkíjna‑na yijo‑na̱,
nìmé chjí‑la̱.
Jè xi jeya síkíjna‑na,
jè Na̱ꞌèn‑na̱ xi Nainá ꞌmì‑là.
Jñò mìkiì yaxkon Nainá,
ta̱nga ꞌa̱n beèxkon‑ná.
Tsà xán‑nò mìkiì bexkoan,
xi̱ta̱ ndiso ko̱ma koni jñò nga xi̱ta̱ ndiso‑nò.
ꞌA̱n,
bexkon‑ná koa̱ sìkitasòn‑ná ꞌén‑la̱.
Xi̱ta̱ jchínga‑nò Abraham,
tsjaá komà‑la̱ nga mejèn‑la̱ skoe̱xkon na̱chrjein‑na̱ nga jꞌia̱a.
Kꞌe̱ nga kijtseè na̱chrjein‑na̱ ìsa̱ ꞌñó ndaà kjòtsja‑la̱.
Jñà xi̱ta̱ judío kitsò‑la̱:
―Skanda kjꞌeè tjín‑lè icháte nó.
¿Kósꞌín komà‑ne nga kiyaxkoin Abraham?
Jesús kiìchja̱ kitsò‑la̱:
―Nguì kixi̱ kjoa̱ xi xan‑nò,
ꞌA̱n‑ná xi ìsa̱ kjòtseé tìjna̱a koni jè Abraham.
Jñà xi̱ta̱ judío,
kiskoé nda̱jo̱ nga mejèn‑la̱ ko̱sèn‑la̱ Jesús.
Ta̱nga Jesús tsibìjnaꞌma,
itjo‑ne ndi̱tsin i̱ngo̱,
jahajiìn osen‑la̱ xi̱ta̱,
i̱kjoàn kiì.